Polisie se Jhb-lugvleuel sit sonder helikopters | Maroela Media
Die polisie se lugvleuel in Johannesburg se enigste twee werkende helikopters staan al maande lank in onbruik.
Die Gautengse wetgewer se portefeuljekomitee vir gemeenskapsveiligheid het onlans 'n oorsigbesoek aan die lugvleuel gebring. Kobus Hoffman, 'n VF Plus-lid van die Gautengse wetgewer, het gesê die helikopters staan al onderskeidelik elf en drie maande lank by 'n lugvaartmaatskappy in Midrand, waar dit vroeër gediens is.
Hoffman het gesê dit blyk dat die maatskappy nog nie vir die werk aan die helikopters betaal is nie.
"Polisiehelikopters [van die Johannesburgse lugvleuel] het van 1 April verlede jaar tot 31 Januarie vanjaar 'n totaal van 236,4 vliegure bestee om misdaadtonele te besoek en 'n verdere 9,9 uur aan misdaadvoorkomingsoptredes. In die proses is sowat R58 miljoen se gesteelde goedere teruggevind," het Hoffman gesê.
"Die VF Plus is bekommerd oor die lugvleuel wat nie operasioneel is nie. Dié eenheid speel 'n onmisbare rol in die bekamping van transito-rooftogte wat veral in Gauteng hoogty vier. Die wanbestuur van polisiehulpbronne en die ondermyning van die gemeenskap se reg op veiligheid kom neer op verraad," het Hoffman gesê.
Hy het gesê die VF Plus is bekommerd dat die Gautengse polisie geld vermors en nie sy verantwoordelikheid nakom wat betref die onderhoud van sy helikopters nie.